กลุ่มแบงก์คึกไล่หุ้นปิดพุ่ง 12 จุด
หุ้น 19 ก.ค.บวก 12.83 จุดจากแรงซื้อหุ้นแบงก์ใหญ่ดันดัชนีปิดที่ 1,096.77จุด
19 ก.ค. 2554

หุ้น 19 ก.ค.บวก 12.83 จุดจากแรงซื้อหุ้นแบงก์ใหญ่ดันดัชนีปิดที่ 1,096.77จุด 




ดัชนีตลาดหลักทรัพย์ปิดซื้อขายวันที่ 19 ก.ค.ปรับตัวขึ้น 12.83 จุด อยู่ที่ระดับ 1,096.77 จุด มูลค่าซื้อขาย 37,194.66 ล้านบาท  แรงซื้อหุ้นแบงก์ใหญ่ ทะลัก ผสมโรงหุ้นพลังงาน ปลุกตลาดคึกคัก
นายสมชาย เอนกทวีผล ผู้จัดการฝ่ายวิเคราะห์หลักทรัพย์ บล.ฟินันเซียไซรัส กล่าวว่า ตลาดหุ้นตลอดทั้งวันปรับตัวขึ้นต่อเนื่อง จากความคาดหวังการขยายเพดานหนี้สาธารณะของสหรัฐ และการแก้ปัญหาหนี้โรป ซึ่งจะมีการประชุมวันที่ 21 ก.ค.นี้ รวมทั้งการเข้ามาเก็งกำไรผลประกอบการไตรมาส 2 ที่เริ่มทยอยออกมา จากกลุ่มธนาคารซึ่งดีกว่าที่คาดการณ์และคาดหวังหุ้นแบงก์ใหญ่ที่เหลือออกมาในทิศทางเดียวกัน
สำหรับการพิจารณารับรองผลคุณสมบัติน.ส.ยิ่งลักษณ์ ชินวัตร ว่าที่นายก ฯ นั้น นายสมชาย กล่าวว่า มีน้ำหนักไม่มากกับตลาด เห็นได้จากสัปดาห์ก่อนที่มีการแขวน “ยิ่งลักษณ์” ตลาดหุ้นไม่ได้รับผลกระทบ
นายสมชาย คาดการณ์ทิศทางตลาดวันพรุ่งนี้ ( 20 ก.ค. ) ให้ระวังความผันผวนของตลาดที่ปรับตัวขึ้นมา จะทำให้มีแรงขายทำกำไร โดยการผันผวนของตลาดยังปรับตัวขึ้นได้ ดัชนีมีแนวรับ 1,090 และแนวต้านแรก  1,102  จุด 
สำหรับหลักทรัพย์ที่มีมูลค่าซื้อขายสูงสุด 5 อันดับแรกคือ
1. KBANK   ปิด 136 บาท เพิ่มขึ้น 8.50 บาท มูลค่าซื้อขาย 4,304.65 ล้านบาท
2. BBL   ปิด 167  บาท เพิ่มขึ้น 5 บาท มูลค่าซื้อขาย 2,355.16 ล้านบาท
3. SCB  ปิด 121  บาท เพิ่มขึ้น 5 บาท มูลค่าซื้อขาย 2,043.17 ล้านบาท 
4. PTT  ปิด 340 บาท เพิ่มขึ้น 2 บาท มูลค่าซื้อขาย 1,956.79 ล้านบาท 
5. KTB   ปิด 20 บาท เพิ่มขึ้น 0.40 บาท มูลค่าซื้อขาย 1,305.96 ล้านบาท